- HEBREOS
- <
- 5
- >

5
1 I ʼatz laj aj cojol qʼuexelaj que i aj Israel are jun achi chatal chiquixol i winak. Ire, are yatal chic u patan, cu coj qui tzij i winak chuwach i Dios, cu coj qui qʼuexel, cu sujuj chicop chi cu poroj chuwach i Dios, tojbal re qui mac i winak. 2 I aj cojol qʼuexelaj-le, lic winak, n-ta kas u choʼab; rumal-i ʼo u nimal u cʼux chique i winak chi que macunic, chi n-kas ta quetaʼam i sak laj tzij, xa je sachnak. 3 I aj cojol qʼuexelaj-le, xa winak, rumal-i ʼo u chac cu sujuj u qʼuexel ire mísmo chuwach i Dios, tojbal re u mac; queje u cojic u qʼuexel cu ʼano pacha cu ʼan chique i juban winak.
4 Mi jun toʼ coʼon ʼatz laj aj cojol qʼuexelaj che rib; n-ca majaw taj. Xui i Dios ca yaw i nim laj patan-le, pacha xu ya che i mam Aaron*I mam Aaron are i nabe ʼatz laj aj cojol qʼuexelaj chuwach i Dios. Ire u chaʼ i mam Moises, y xchaʼ rumal i Dios, coʼonbej re i patan-le are xe ʼel li aj Israel piquiʼab i aj Egípto winak ujer. (Exodo 28:1-30:10) ujer. 5 Xak queje i Jesucrísto. Ire n-toʼ ta xu min rib che i patan-le, are i Dios xyaw i nim laj u patan-le che, man u bim che:
Yet at in Cʼojol; woʼor in yom a cʼaslemal.
(Queje ile xu bij†Sálmo 2:7.)
6 Xak ʼo jun chic tzij chupam i wuj re i Dios chi cu bij queje iri:
Yet at aj cojol qui qʼuexel i winak chinwach chi n-tu qʼuisic a patan.
Xak jun a patan pacha re i mam Melquisedec‡I mam Melquisedec are jun aj cojol qui qʼuexel i winak chuwach i Dios, xak are jun ʼatol tzij. I mam Abraham ujer xu ya u sipon che, tioxbal-re che i Dios; lic qʼui xu ya che (Génesis 14:18-20). I mam Melquisedec ʼo mas u ʼij chuwach i mam Aaron chi xak xoʼon panok ʼo u patan chi ʼatz laj aj cojol qʼuexelaj, man ire xa jun chique i u muk u xiquin i mam Abraham. I Crísto queje u patan pacha i re i mam Melquisedec ujer, man ire aj cojol qʼuexelaj, xak ʼatz laj ʼatol tzij. (Xui-ri, i Crísto xu ya rib piqui qʼuexel i winak chuwach i Dios.) ujer.
(Queje ile tzʼibtalic§Sálmo 110:4.)
7 Oʼonom lok, i Jesucrísto are ʼo chi chuwach i jyub taʼaj, retaʼam chi i Dios ʼo puʼab cu to chuwach i camic. Rumal-i, xoʼic xu tzʼonoj u tobal che; co xchʼawic are xu tzʼonoj che. I Dios lic xu ta wach i xtzʼonox che, man i Jesucrísto u yom rib puʼab, wach craj i Dios. 8 N-rumal ta che we u Cʼojol i Dios, lic xu tij ni uyej chi chuwach i jyub taʼaj; xoʼon cas che i Dios, tupu xu tij uyej chu ʼanic ile. 9 Queje ile, i Jesucrísto xeʼelok jun Tolke chi lic n-ta palt che, rumal-i, ire rajaw i quelbal i winak chi sak. Niʼpa i quiqui coj u tzij ire, quiqui rik jun qui cʼaslemal n-tu qʼuisic. 10 Rumal-i, i Dios xu ya u patan chi ʼatz laj aj cojol qui qʼuexel i winak chuwach ire, pacha u patan i mam Melquisedec ujer.
Chi ʼana cwent mokxa quiwoʼtaj can i Jesucrísto
11 Cʼo te mas cwaj quin bij chiwe che ile, xui-ri, n-quin bij taj; cʼax u ʼalijinsaxic chiwe, man cʼax u majic usucʼ qui ʼano. 12 Ujer tan, quix tijin chu tayic u tzij i Dios; ca majawic ix aj cʼutunel chic-re. Xui-ri, n-queje ti ile; xa ʼo u chac ca jek tan chal u cʼutic chiwe niʼpa tak i n-cʼax ta ca ʼanic. Ix pacha ix ral tak acʼalab chi cʼa que tzʼumanic, chi cʼa maja quiqui tij wa. 13 Ique chi cʼa maja quiqui ta u be pachique i ʼutz chuwach i Dios, cʼa pacha que tzʼumanic, n-ti qui noʼoj. 14 We quiqui tij chic i wa, ya je nimak chic, ʼo chic ʼuri qui noʼoj. Ya ujer tan u cʼamom chic rib chique chi quiqui cha i ʼutz; n-cacaj ta chic i mal.

- HEBREOS
- <
- 5
- >

*5:4: I mam Aaron are i nabe ʼatz laj aj cojol qʼuexelaj chuwach i Dios. Ire u chaʼ i mam Moises, y xchaʼ rumal i Dios, coʼonbej re i patan-le are xe ʼel li aj Israel piquiʼab i aj Egípto winak ujer. (Exodo 28:1-30:10)

†5:5: Sálmo 2:7

‡5:6: I mam Melquisedec are jun aj cojol qui qʼuexel i winak chuwach i Dios, xak are jun ʼatol tzij. I mam Abraham ujer xu ya u sipon che, tioxbal-re che i Dios; lic qʼui xu ya che (Génesis 14:18-20). I mam Melquisedec ʼo mas u ʼij chuwach i mam Aaron chi xak xoʼon panok ʼo u patan chi ʼatz laj aj cojol qʼuexelaj, man ire xa jun chique i u muk u xiquin i mam Abraham. I Crísto queje u patan pacha i re i mam Melquisedec ujer, man ire aj cojol qʼuexelaj, xak ʼatz laj ʼatol tzij. (Xui-ri, i Crísto xu ya rib piqui qʼuexel i winak chuwach i Dios.)

§5:6: Sálmo 110:4

© 2009 WBT